**Dr. Béleczki Lajos (1930 – 2015)**

Tisztelt Béleczki Főorvos Úr! Kedve Főnök! Valamennyien így hívtuk.

Megrendülten állunk itt volt munkatársai, tanítványai, szerettei, barátai, ismerősei körében, hogy végső búcsút és köszönetet mondjunk kiemelkedő, egy új diszciplinát teremtő munkásságáért az üzemorvosi szakma nevében. Az egész életét ezen szép orvosi szakterület megalapítására, fejlesztésére áldozta, neve „Béleczki főorvos Úr” fogalom volt az üzemorvosok számára. Évtizedekig dolgoztunk együtt, amely alatt sokszor beszélt Dombóvárról, ahol született, Pécsről, ahol „summa cum laude” minősítéssel végezte el az egyetemet, majd az akkori Pécsi Orvostudományi Egyetem Belgyógyászati Klinikájáról, ahol megkezdte orvosi működését.

1958-ban a figyelme egy új orvosi szakterület felé fordult, amely a nagyüzemek létrejöttével egyre nagyobb jelentőségűvé vált, ez az üzemegészségügy volt. 1958-ban Budapesten a Beloiannisz Híradástechnikai Gyárban (BHG) kezdett el dolgozni, majd 10 évet a GANZ MÁVAG üzemorvosaként tevékenykedett, ahol nagyon szerették a páciensek.

Már ekkor jelentős tudományos munkát végzett körükben, elsősorban az emésztőrendszeri megbetegedésekkel kapcsolatban, több közleménye is megjelent.

1971-ben a Csepel Vas- és Fémművek modern üzem-egészségügyi poliklinikát épített, amelynek közel 30 évig volt az orvos igazgatója. 1975-ben alakult át az Országos Munkaegészségügyi Intézet, Országos Munka- és Üzem-egészségügyi Intézetté (akkor úgy rövidítették OMÜI), amelynek üzem-egészségügyi gyakorlati bázisa a csepeli rendelőintézet volt. A főorvos úr a rendelőintézeti igazgatói posztja mellett az OMÜI főigazgató helyettes főorvosi teendőit is ellátta. Az OMÜI-ben az üzemorvostan (elsősorban a foglalkozási megbetegedések és megelőzésének) kutatása, oktatása, továbbképzése, a szakmai jogszabályok készítése folyt. Ez az intézmény látta el a magyar üzem-egészségügyi szolgálatok szakmai irányítását, szakfelügyeletét is. Egymás után születtek meg elsősorban a főorvos úr szakmai irányításával az üzemegészségügyet érintő egészségügyi miniszteri rendeletek, és azok gyakorlati alkalmazásához elengedhetetlenül szükséges szakmai irányelvek, útmutatók. Se szeri se száma a főorvos úr által írt jegyzeteknek, könyveknek, könyvfejezeteknek. Ezek voltak az első írásos szakmai anyagok hazánkban, amelyek az üzemegészségügy alapfeladatai mellett, az egészségmegőrzéssel, a munkahelyi elsősegélynyújtással, a megváltozott munkaképességű dolgozók foglalkoztathatóságával kapcsolatos szakmai állásfoglalásokat is tartalmazott.

Az 1970-s években került szerkesztésre és kiadásra az üzem-egészségügyi érintő szakmai folyóirat „Munka- és Üzemegészségügy” címmel, amelynek szerkesztője volt.

Nagyon szeretett oktatni. Üzemorvostanból generációkat készített fel szakvizsgára. Ebben az időben ez egy nagyon nehéz szakvizsga volt, a szakvizsga előkészítő tanfolyam három hónapos volt és vizsgával zárult.

Mindannyian szerettük előadásait, amelyek világosak, logikusan felépítettek voltak és gyakorlati tanácsokat adtak. Általa kedvelt üzem-egészségügyi területekről tartott előadásokat: a munkaköri orvosi alkalmassági vizsgálatokról, a gondozásról, a megváltozott munkaképességű dolgozókról, a munkahelyi rehabilitációról.

Évtizedekig volt az Üzemorvostani Szakvizsga Bizottság tagja. Emellett ugyancsak több évtizeden keresztül ellátta az Üzem-egészségügyi Szakmai Kollégium titkári feladatait is.

Az 1946-ban alapított Magyar Üzem-egészségügyi Tudományos Társaság a főorvos úr irányítása mellett vált aktív, az üzemorvostan tudománya iránt érdeklődők országosan vezető testületévé. Több cikluson keresztül látta el a főtitkári, majd az elnöki feladatokat. Az üzemorvostant kutató nemzetközi munkába is bekapcsolódott, számtalan két vagy több oldali kutatási együttműködésben is részt vett pl. német, finn, lengyel, kubai együttműködés keretében.

Kiemelkedő munkásságáért számtalan állami és szakmai kitűntetést kapott, amelyből csak néhányat emelünk ki: 2003-ban kapott állami kitüntetése a Magyar Köztársaság Ezüst Érdemkeresztje, szakmai kitüntetései közül legfontosabb volt számára az a Tóth Imre emlékérem amelyet a Magyar Üzem-egészségügyi Tudományos Társaság adományozott.

Távozásával olyan szakmai vezetőt veszítettünk el, aki messze földön híres volt memóriájáról, kreativitással, hatalmas munkabírással rendelkezett. Mindezek mellett EMBER maradt nagy betűvel, aki mindenkinek segített, soha nem éreztette senkivel rendkívüli tudását, szakmai fölényét. Mindig segítőkész volt, tudását örömmel osztotta meg mindenkivel.

Vele elveszítettük az üzemegészségügy atyját, magyarországi megteremtőjét.

A gyászjelentésen szerepel az alábbi idézet:

"A szerénység nem minden, jónak is kell lenni!

Senkit sem bántani, mindenkit szeretni.

Könnyeid ne szégyelljed, sírjál, ha úgy érzed!

Mosolyt ossz, simogass!

Segíts ott, hol szükség van!

Bántó tett utadat ne kísérje, jóságod lebegjen mindenki szívében!

Tudd nem éltél hiába, ha szeretet morzsát tettél bárki asztalára!”

Igen, Ő ilyen volt, szerény, kedves, szeretetre méltó. Nevét örökre beírta az üzemegészségügy történelem könyvébe, így nemcsak mi, akiknek megadatott, hogy együtt dolgozhattunk vele, közvetlenül ismerhettük meg munkásságát, hanem azt ismerni fogják az utánunk jövő nemzedékek is.

Búcsúzunk, valamennyien azt a meglepett és boldog arcot őrizzük meg emlékeinkben, amellyel fogadta a 80. születésnapján munkatársai köszöntőit. Őszintén sajnáljuk- bár terveztük- hogy együtt ünnepeljük a 85-dik születésnapját is, de a sors másként döntött.

Emlékét megőrizzük! Nyugodjon békében!